Den nordjyske travtræner Gordon Dahl vandt søndag det klassiske storløb Dansk Opdrætningsløb på Charlottenlund Travbane, hvor staldens 'Fossa' vandt nordens ældste klassiske storløb, Dansk Opdrætningsløb for gæstekusk Steen Juul. Hvidbjerg-trænerens anden deltager 'Flora' blev tilmed nummer to for travkusk Kasper K. Andersen. Sejren er sæsonens fjerde storløbssejr for Gordon Dahl, og med sejren følger 170.000 kroner i førstepræmie til Fossa, der førte det 2000 meter lange løb fra start til mål i den gennemsnitlige kilometertid 1.15,0, som er den hurtigste vindertid i løbets 124 år lange historie. Fossas sejr var aldrig truet, men staldveninden Flora sluttede flot af til andenpladsen og blev belønnet med 68.000 kr. for den præstation. - Jeg har jagtet sejren i Dansk Opdrætningsløb i mange år, og for mig er det derfor på højde med derbysejren. At han kunne vinde i ny løbsrekord med kræfter i behold, var jo helt vildt imponerende, siger Gordon Dahl om storløbssejren, der satte det bedst mulige punktum for jubelsæsonen. - Det har været en kanon rejse at være på. Både personalet og jeg kniber os selv i armen. Med de 238.000 præmiekroner rundede Gordon Dahl en indtjening på 2.170.000 kroner i en sæson, der også har budt på sejr i Dansk Travsports største løb, Dansk Trav Derby. Både Fossa, Flora og derbyvinderen Dumbo ejes af den nordjyske forretningsmand Keld Gregersen under pseudonymet Stutteri Disney.

Opsummering:
Gordon Dahl kandiderer med sejr i Dansk Opdrætningsløb til at blive årets træner.